David Kelly (fotballspiller)

Spillerkarriere

Kelly var rammet av Calvé-Legg-Perthes sykdom som barn, men ble frisk fra diagnosen og spilte mye fotball gjennom oppveksten. Da han var 18 år gammel skrev han under på en proffkontrakt med Walsall FC og fikk sin førstelagsdebut allerede sammer år. Han spilte over 140 seriekamper og scoret over 60 mål for klubben over en femårsperiode, og var blant annet klubbens toppscorer da Walsall spilte seg opp til andredivisjon i 1987/1988-sesongen.

West Ham United og Leicester City

I 1988 ble han solgt til West Ham United FC for 600 000 pund, hvor han hjalp klubben til en semifinale i ligacupen og playoffspill i andredivisjon i 1988/1989-sesongen. Etter kun å ha spilt 41 seriekamper og scoret syv mål ble han 19 måneder senere solgt videre til andredivisjonskollega Leicester City FC for 300 000 pund i mars 1990. Her fikk han tillit fra start og var med på å forhindre klubben fra nedrykk til tredjedivisjon i 1990/1991-sesongen. Kelly var også sterkt delaktig til at klubben snudde situasjonen året etter, og endte på en fjerdeplass og playoffspill i 1991/1992-sesongen.

Newcastle

Til tross for god form og popularitet blant Leicester-fansen takket han ja til tilbudet fra manager Osvaldo Ardiles om å signere under på en kontrakt med Newcastle United FC midtveis under 1991/1992-sesongen. Newcastle var da på nedre halvdel av tabellen i andredivisjon, men ble forhindret nedrykk som følge av Kellys ti scoringer. Sesongen etter var Newcastle i toppen av tabellen, og med hans 25 seriemål endte klubben på førsteplass og rykket opp til Premier League. Hans siste kamp for Newcastle ble også sesongens siste seriekamp mot gamleklubben Leicester City, hvor Kelly og den fremtidige storscoreren Andy Cole vartet opp med to hat-trick hver.

Wolverhampton og Sunderland

Ved sesongslutt i 1993 forlot Kelly Newcastle til fordel for Wolverhampton Wanderers FC i førstedivisjon som følge av at han fikk signaler om at han kunne miste førstelagsplassen i Newcastle til fordel for den hjemkomne storspilleren Peter Beardsley. I sine første to sesonger for Wolves vartet Kelly opp med flere scoringer, men da han ble utkonkurrert av Don Goodman fra høsten 1995 valgte han å sette seg på overgangslisten. Han ble deretter solgt til Sunderland AFC, under ledelse av Peter Reid, for én million pund. Her hjalp han klubben med sine scoringer til opprykk i Premier League etter 1995/1996-sesongen, men i den påfølgende sesongen klarte han ikke å score ett eneste seriemål og ble omsider tilsidesatt.

Tranmere og Sheffield United

Sommeren 1997 ble Kelly solgt til Tranmere Rovers FC, hvor han scorte mange mål og ble en av fansens favoritter. Under 1999/2000-sesongen hjalp han klubben i å nå finalen i ligacupen, som Tranmere tapte 1–2 mot Leicester City, men hvor Kelly scorte klubbens eneste mål og ble Tranmeres toppscorer for sesongen. Før 2000/2001-sesongen gikk Kelly på en fri overgang til Sheffield United FC, men etter å ha scoret kun seks mål på 35 seriekamper ble han satt ut i kulden.

Motherwell og Mansfield Town

Ved sesongslutt 2001 valgte Kelly å takke ja til et tilbud fra den skotske klubben Motherwell FC i Scottish Premier League. Her spilte han én sesong, og med sine seks scoringer på 19 kamper hjalp han klubben å holde seg i divisjonen. Til tross for at han nå spilte i en elitedivisjon valgte Kelly i 2002 å takke ja til et tilbud fra klubben Mansfield Town FC i engelsk tredjedivisjon, hvor han med sine fire mål på 17 seriekamper hjalp klubben til å rykke opp én divisjon. Høsten samme år gikk han irske Derry City FC, hvor han avsluttet sin aktive spillerkarriere.

Internasjonal karriere

På grunn av irsk slektskap valgte Kelly å spille for Irland, og hans landslagsdebut kom i en vennskapskamp mot Israel i november 1987, hvor han scoret et hat-trick. Han ble også valgt ut til den irske troppen under EM i fotball 1988 av landslagstrener Jack Charlton, hvor han var regnet som reserve og ikke fikk spille noen av Irlands kamper. Han ble også tatt ut til troppen i VM i fotball 1990, men fikk heller ikke her spille noen av Irlands kamper. Charlton hadde også Kelly med i troppen til VM i fotball 1994, hvor han fikk spille gruppespillkampen mot Norge. Hans siste av i alt 26 landskamper for Irland kom en VM-kvalifiseringskamp mot Belgia i november 1997.

Trenerkarriere

Like etter at Kelly som aktiv spiller hadde vunnet det irske cupmesterskapet med Derry City ble han ansatt som assistenttrener hos gamleklubben Tranmere Rovers. Han fungerte i årene etter som trener for Sheffield United og Preston North End FC, før han i juli 2007 ble ansatt som assistenttrener hos Derby County FC under ledelse av Billy Davies. Davies hadde for øvrig vært Kellys manager i tiden hos skotske Motherwell og i hans trenerperiode i Preston. Han forlot Derby sammen med Davies etter en sportslig sett dårlig start på 2007/2008-seongen.
I januar 2009 ble Billy Davies ansatt som ny manager hos Nottingham Forest FC, hvorpå Kelly ble ansatt som klubbens nye assistenttrener. Dette samarbeidet varte frem til juni 2011, hvor Davies igjen ble sparket som manager og Kellys kontrakt ble kansellert som følge av bruddet.